شەفەق نیوز/ سەرچەوەیگ ئەمنی لە دیالە،
ئمڕوو چوارشەممە، خەوەردا لە کیشانەوەی هیزەیل ئاسایش لەناو شار خانەقین وەرەو بارەگای
سەرەکیی، وە فەرمان فەرماندەیی ئۆپراسیۆنەیل دیالە.
سەرچەوەگە ئەرا ئاژانس شەفەق نیوز وت: فەرماندەیی
ئۆپراسیۆنەیل دیالە ئاگادار ئاسایش کرد لەناوەند قەزاگە بکیشێدەو و روی بکەێدە بارەگای
تایبەت خوەی، ودیاری کرد ک ئاسایش بڕیارەگە جیوەجی کرد.
سەرچەوەگە دووپات کرد ک ئاسایش لە سێ ناوچە کیشاوە
ک وەشیوەیگ هەمیشەیی لەناویان بوی، و دیاری کرد ک مەفرەزەیلی لە بازاڕەیل خانەقین کیشادەو،
وە پابەندی وە فەرمان فەرماندەیی ئۆپراسیۆنەیل دیالە.
دیاری کرد ک هیزەیل ئاسایش وەردەوامە لە ئەرکەیلی
لەبنەمای فەرمانەیل فەرماندەیی ئۆپراسیۆنەیل وگرنگی ئەمنی.
لەلای خوەییش، عەقید ئازاد فائق وەرپرس ئاسایش
خانەقین وت: هیزەیلی وە پابەندی وە فەرمان فەرماندەیی ئۆپراسیۆنەیل دیالە کیشانەو،
وتیش: گشت هیزەیل خانەقین هانە ژیر فەرمان ئۆپراسیۆنەیل دیالە وەهەماهەنگی و رێکەفتن
چەسپیاییگ ئەرا مقەیەتیکردن ئاسایش و ئارامی لە خانەقین.
فائق لە قسەیلی ئەرا ئاژانس شەفەق هوشداری کرد
لە "سایتەیل فیتنە"  لەبان سۆشیال
میدیا کرد ئەوانەگ خوازن فیتنەیگ نەتەوەیی و گرفتەیلیگ لەناو خانەقین دروس بکەن، و
بڵاوکردن خەوەرەیلیگ درووکانی.
وتیش: ئیمە لە خانەقین هایمنە ژیر فەرمان
ئۆپراسیۆنەیل دیالە، و من خوەم وە ئەفسەریگ لە سوپای عراق دانەم، و هەرچەگ وە پیچوانەی
ئەوە باش کریەێد ئامانجکردن ئاسایش و ئاشتەوایی کۆمەڵایەتیە لە خانەقین،  ودووپات کرد ک ئیمە وە پلان و هەماهەنگی ئەمنی توکمەیگ
هایمنە خانەقین، ونیەکەفیمنە ژیر چاو و قسەیل نادروس، و ئامانجمان یەکیگە ک خوەی ئاسایش
خانەقینە.
لە سنوور قەزای خانەقین، زیاتر لە شەش هیز بڵاو
بوینە، لەلیان؛ سوپای عراق، پێشمەرگە، پۆلیس فیدراڵی، حەشد شەعبی، ئاسایش، پۆلیس.
